钦定古今图书集成/明伦汇编/氏族典/第380卷 > 《廖用贤尚友录》 > 纪纲
## 钦定古今图书集成/明伦汇编/氏族典/第380卷 > 《廖用贤尚友录》 > 纪纲

按《明外史纪纲传》：“纲，临邑人。为诸生。燕王起兵，过其
县，纲扣马请自效。王与语，悦之。纲善骑射，便辟诡黠，
善钩人意向先发以为功。王大爱幸，授思义卫千户。
既即帝位，擢锦衣卫指挥使，令典亲军，司诏狱。纲广
布校尉，日摘臣僚及民间阴事以闻。帝悉下纲治，深
文诬诋，帝以为忠，擢都指挥佥事。帝所怒内侍及武”
臣下，纲论死，辄将至家洗浴，好饮食之。阳为言，见上
必请赦若罪。诱取金帛且尽，忽刑于市。多蓄亡命，造
刀甲弓弩万计。端午，帝射柳，纲属镇抚庞瑛曰：“我故
射不中，若折柳，鼓噪以觇众。”瑛如其言，无敢纠者。纲
喜，遂谋不轨。中贵仇纲者，白发其端，下都察院按治，
有状，即日磔纲于市，家属无少长咸戍边。